คลังใจชื้นเบิกจ่ายพุ่งเชื่อดันจีดีพีโตได้3%
เบิกจ่ายงบประมาณ 10 เดือนยังพุ่งเกินเป้า คลังใจชื้นเชื่อดันเศรษฐกิจทั้งปีโตเกิน 3%
8 ส.ค. 2558

เบิกจ่ายงบประมาณ 10 เดือนยังพุ่งเกินเป้า คลังใจชื้นเชื่อดันเศรษฐกิจทั้งปีโตเกิน 3%
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า กระทรวงการคลังได้เร่งการเบิกจ่ายภาครัฐ เพราะเป็นส่วนสำคัญของการขยายตัวทางเศรษฐกิจ ที่ผ่านมารัฐบาลได้มีมาตรการเร่งรัดการเบิกจ่าย ใครเบิกไม่ทันที่กำหนด ก็จะถูกพับงบลงทุนดังกล่าวทันที ซึ่งคาดว่ารัฐบาลจะสามารถดึงงบดังกล่าวไปไว้ในงบกลางเพื่อจัดสรรให้กับโครงการอื่นที่ดำเนินการได้ไว้ภายในระยะสั้นๆ เพื่อให้สามารถช่วยกระตุ้นเศรษฐกิจได้มากขึ้น
ด้านแหล่งข่าวจากกระทรวงการคลัง เปิดเผยว่า การเบิกจ่ายงบประมาณปี 2558 ล่าสุด ณ วันที่ 31 ก.ค. 2558 หรือช่วง 10 เดือนของปีงบประมาณ จากวงเงินทั้งหมด 2.57 ล้านล้านบาท สามารถเบิกจ่ายได้แล้ว 2.06 ล้านล้านบาท หรือ 80.1% ของงบทั้งหมด สูงกว่าช่วงเดียวกันของปีก่อนที่เบิกจ่ายได้ 75.6%
ในจำนวนนี้เป็นการเบิกจ่ายงบประจำจากวงเงิน 2.12 ล้านล้านบาท เบิกจ่ายได้ 1.82 ล้านล้านบาท หรือ 85.7% ของงบประจำ สูงกว่าช่วงเดียวกันของปีที่แล้วที่เบิกจ่ายได้ 82.5%
ขณะที่การเบิกจ่ายงบลงทุนจากวงเงิน 4.49 แสนล้านบาท เบิกจ่ายได้แล้ว 2.4 แสนล้านบาท หรือ 53.5% สูงกว่าปีที่แล้วที่เบิกจ่ายได้ 47% โดยงบลงทุนส่วนที่เหลือส่วนใหญ่เป็นงบที่มีการก่อหนี้ผูกพันแล้ว และอยู่ระหว่างทำการเบิกจ่าย คาดว่าในช่วง 2 เดือนที่เหลือของปีงบประมาณ การเบิกจ่ายงบลงทุนจะทำได้สูงขึ้น
นอกจากนี้ การเบิกจ่ายงบเหลื่อมปี ตั้งแต่ปีงบประมาณ 2548-2557 วงเงิน 3.51 แสนล้านบาท มีการเบิกจ่าย 1.9 แสนล้านบาท หรือ 54.3% โดยในส่วนของงบที่ยังไม่ได้เบิกจ่าย เป็นงบที่มีการก่อหนี้ผูกพันแล้ว 6.17 หมื่นล้านบาท และงบที่ยังไม่ก่อหนี้ผูกพัน 9.88 หมื่นล้านบาท ซึ่งกระทรวงการคลังเร่งให้มีการก่อหนี้ผูกพันให้มากที่สุดในช่วง 2 เดือนที่เหลือของปีงบประมาณ ตามนโยบายของรัฐบาล
“การเร่งเบิกจ่ายของรัฐบาลถือว่าทำได้ผล ทำให้การเบิกจ่ายในช่วงหลังทำได้เร็วขึ้น จะส่งผลดีกับเศรษฐกิจขยายตัวได้ 3% ตามที่กระทรวงการคลังคาดว่าการเบิกจ่ายจะเป็นตัวขับเคลื่อนเศรษฐกิจในช่วงครึ่งปีหลังนี้” แหล่งข่าวเปิดเผย